Саналыг Хэмжил зүйн хүрээлэн

[dambaa@masm.gov.mn](mailto:dambaa@masm.gov.mn) цахим хаяг болон

262161 утсаар өгнө үү.

**ХЭМЖИХ ХЭРЭГСЛИЙН ЗАГВАРЫГ ТУРШИХ, БАТЛАХ ЖУРАМ**

1. **Нийтлэг үндэслэл**
   1. Энэхүү журмын зорилго нь Хэмжил зүйн тухай хуулийн 8 дугаар зүйлийн 8.1 дэх хэсэг, 9 дүгээр зүйлд заасныг үндэслэн хэмжих хэрэгсэлд загварын туршилт (загварын туршилт гэх) хийх, түүний үр дүнг тайлагнах, хүлээн зөвшөөрөх, загварыг батлах, түүнийг сунгах, цуцлах, хэмжих хэрэгслийг хэмжил зүйн мэдээллийн улсын нэгдсэн санд бүртгэх үйл явцыг тодорхойлох, зохион байгуулах, хэмжлийн нэгдмэл байдлыг хангахад оршино.
   2. Хэмжил зүйн асуудал хариуцсан төрийн захиргааны байгууллага (цаашид хэмжил зүйн төв байгууллага гэх), хэмжил зүйн мэргэжлийн байгууллага, аж ахуйн нэгж байгууллага, иргэдийн хооронд хэмжих хэрэгслийн загварын туршилт хийх, батлах, бүртгэх үйл ажиллагаатай холбоотой үүсэх харилцааг энэ журмаар зохицуулна.
   3. Монгол Улсын Хэмжил зүйн тухай хуулийн 8 дугаар зүйлийн 8.1-д заасан үйл ажиллагаанд ашиглах хэмжих хэрэгслийн загварыг туршилтад заавал хамруулж, загварыг баталж, Хэмжил зүйн мэдээллийн улсын нэгдсэн санд бүртгэнэ.
   4. Загварын туршилт хийх, батлах, хэмжих хэрэгслийг Хэмжил зүйн мэдээллийн улсын нэгдсэн санд бүртгэх үйл явцын ерөнхий бүдүүвчийг 4 дүгээр хавсралтаар, загварын туршилтын үр дүнг илэрхийлэх дүгнэлтийг 3 дугаар хавсралтаар тус тус үзүүлэв.
   5. Загварын туршилтыг хэмжил зүйн төв байгууллага, хэмжил зүйн мэргэжлийн байгууллага(цаашид эрх бүхий байгууллага) хууль тогтоомж, энэ журам холбогдох стандартын дагуу хийж гүйцэтгэнэ.
   6. Эрх бүхий байгууллагын гаргасан хууль ёсны дүгнэлт нь тухайн хэмжих хэрэгслийн загварын шинж чанар, бүтэц, ажиллах зарчим, хэмжил зүйн болон техникийн үзүүлэлтийг тодорхойлсон байна.
   7. Аж ахуйн нэгж байгууллагын хэмжих хэрэгслийн загварыг турших, батлах, Хэмжил зүйн мэдээллийн Улсын нэгдсэн санд бүртгэх үйл ажиллагааг ажлын 20 хоногт багтаан эрх бүхий байгууллагын хэмжил зүйн асуудал хариуцсан нэгж, түүний загварын туршилт хариуцсан ажилтан зохион байгуулж гүйцэтгэнэ.
   8. Загварын туршилтыг 3-аас дээш хүний бүрэлдэхүүнтэй ажлын хэсэг (цаашид ажлын хэсэг гэх) хийж гүйцэтгэх ба тухайн хэмжлийн төрлөөр ажиллаж мэргэшсэн, Хэмжил зүйн төв байгууллагын сургалтад хамрагдсан байна.
   9. Хүсэлт гаргагч аж ахуйн нэгж, байгууллага нь хэмжих хэрэгслийн загварыг турших, батлах, бүртгэх ажлыг гүйцэтгэхэд холбогдон гарах зардлыг бүрэн хариуцна**.**
2. **Норматив эшлэл, нэр томьёоны тодорхойлолт**

* 1. Энэхүү журамд эш татсан дараах баримт бичгийн хүчин төгөлдөр хамгийн сүүлийн хэвлэлийн хувилбарыг хэрэглэнэ. Үүнд**:**
* Хэмжил зүйн тухай хууль;
* MNS ISO/IEC Guide 99- Хэмжил зүйн олон улсын тайлбар толь - Үндсэн ба ерөнхий асуудлууд, холбогдох нэр томьёо;
* OIML V 001- Хууль эрхийн хэмжил зүйн олон улсын тайлбар толь - Үндсэн ба ерөнхий асуудлууд, холбогдох нэр томьёо;
* MNS OIML D19 – Загварын үнэлгээ ба загварын баталгаа;
* MNS OIML D13 - Сорилтын үр дүн – Загварын туршилт – Баталгаажуулалтыг хүлээн зөвшөөрөх талаар хоёр эсвэл олон талт хэлэлцээр байгуулах удирдамж;
* OIML B18 OIML - CS - Гэрчилгээжүүлэлтийн системийн үндэс;
* OIML D 31 - Програм хангамжийн удирдлагатай хэмжих хэрэгсэлд тавигдах ерөнхий шаардлага;
  1. **Нэр томьёо, тодорхойлолт**

Энэхүү журамд хэрэглэсэн дараахь нэр томьёог дор дурьдсан утгаар ойлгож хэрэглэнэ. Үүнд:

* + 1. **“Хэмжих хэрэгсэл”** гэж хэмжил гүйцэтгэхэд ашиглаж байгаа хэмжил зүйн тогтоосон үзүүлэлт бүхий техник хэрэгслийг;
    2. “**хэмжих хэрэгслийн загварын туршилт**” гэж хэмжих хэрэгслийн загварыг эрх бүхий байгууллагаас аливаа нэг загварын үзүүлэлт, үр дүн нь тогтоосон шаардлагад нийцэж байгаа эсэхийг шалгах, магадлан туршиж, үр дүнг тогтоох үйл ажиллагааг;
    3. **“өөр загвар”** гэжгадаад байдал болон хэмжил зүйн үзүүлэлтээрээ ижил төстэй боловч үйлдвэрлэгч нь өөр тус тусдаа туршилтад орох загварыг;
    4. **“нэг загвар”** гэжнэг үйлдвэрлэгчийн үйлдвэрлэсэн бүтэц, материал , хэмжих хязгаар, эд анги нь ижил боловч өнгө болон хэмжил зүйн үзүүлэлтээс бусад үзүүлэлтээр өөр загварыг;
    5. **“Хэмжлийн хязгаар нь өөр загвар ”** гэж нэг үйлдвэрлэгчийн, хэмжих хэрэгслийн зөвшөөрөгдөх алдаан дотор техникийн үзүүлэлтүүд нь хэвээр хадгалагдах, хэмжигдэхүүний хуваарийн хуваагдал болон хэмжлийн хязгаар нь өөр загварыг;
    6. “**өөр эд анги, материал, эсвэл үйлдвэрлэлийн иж бүрдэл бүхий загвар”** буюу “**өөрчлөлт орсон загвар**” гэж нэг үйлдвэрлэгчийн хэмжих хэрэгсэлд ашигласан биеэ даасан олон нийлүүлэгчээс авсан ижил эд анги, материал нь хэмжих хэрэгслийн хэмжил зүйн үзүүлэлтэд нөлөөлөхгүй байх нэг загварыг; (тухайн хэмжих хэрэгслийн анхдагч загварын аль нэг буюу хэд хэдэн эд анги, деталийг орлуулан сольсноор хэмжил зүйн үзүүлэлтэд нөлөөлөхгүйгээр өөрчлөлт орсон загвар)
    7. “**Шинэчлэгдсэн загвар**” гэж тухайн хэмжих хэрэгслийн анхдагч загварын аль нэг буюу хэд хэдэн эд анги, деталийг орлуулан сольсноор хэмжил зүйн үзүүлэлт өөрчлөгдсөн, шинэчлэгдсэн загварыг (шинэчлэгдсэн талаар материал бүрдүүлж загварын туршилтад хамруулах ба шинээр бүртгэх);
    8. **“загварын бүрэн туршилт”** гэжөмнө нь туршилтад хамруулаагүй хэмжих хэрэгслийн хэмжил зүйн үзүүлэлт, техникийн шаардлага нийцэж буйг нэг бүрчлэн шалгаж турших ажиллагааг(тухайн хэмжүүр нь хэд хэдэн хэмжих хэрэгслээс бүрдэж, хэмжигдэхүүний нэг утга гаргадаг тохиолдолд ижбүрдэл хэсэг бүрт хийх бүрэн туршилт) ;
    9. “**хэсэгчилсэн туршилт”** гэж өмнө нь туршсан загварт оруулсан өөрчлөлтийг турших

жишээлбэл шинэ заагч төхөөрөмж суулгах өөрчлөлт нь уг хэмжих хэрэгслийн зөвхөн нэг хэсэг үзүүлэлтэд нөлөөлөх тохиолдолд хэсэгчлэн хийх туршилтын үйл ажиллагааг (загварын хязгаарлагдмал үзүүлэлтэд хийх туршилт);

* + 1. “**хязгаарлагдмал туршилт”** гэж загварт өөрчлөлт оруулснаар загварын аль нэг үзүүлэлтэд нөлөөлж байгааг тодорхойлох, өөр газар хийсэн загварын туршилтын үр дүнг богино хугацаанд нотлох зорилгоор зөвхөн шаардлагатай хэмжил зүйн үзүүлэлтийг тогтоох, шалгах туршилтын үйл ажиллагааг (Өмнөх туршилтын үр дүн, тайлан, дүгнэлтыг хавсаргасан байна);
    2. “**загварын давтан туршилт”** гэж хэмжил зүйн эрх бүхий байгууллага, хэмжүүрийн улсын шалгагч, улсын байцаагч, загварын туршилт, баталгаа хариуцсан ажилтан, ААНБ болон хэрэглэгчээс хэмжих хэрэгслийн хэмжил зүйн үзүүлэлт стандартын шаардлагад нийцэж буйг магадлан тогтоох, маргаан шийдвэрлэх зорилгоор хийх туршилтын үйл ажиллагааг(энэ тохиолдолд хэсэгчилсэн туршилт явуулна);
    3. “**Загварын баталгаа” гэж** хэмжих хэрэгслийн загварын туршилтын үр дүн, тайланг үндэслэн тухайн загвар нь тогтоосон шаардлагад нийцэж байгааг нотлон загварын баталгааны гэрчилгээг хэмжил зүйн төв байгууллагаас олгосон шийдвэрийг;
    4. “**Хэмжих хэрэгслийн загварын баталгааны тэмдэг”** тухайн загвар нь хэмжих хэрэгслийн загварын туршилтад тэнцэж, хэмжил зүйн мэдээллийн улсын нэгдсэн санд бүртгэгдсэн бөгөөд хэмжил зүйн төв байгууллагаас загварын баталгааны гэрчилгээний хамт олгосон таних лого тэмдгийг,

**Хэмжих хэрэгслийн загварыг турших, батлах үйл ажиллагаа**

Загварын туршилт хийх, батлах, хэмжих хэрэгслийг Хэмжил зүйн мэдээллийн улсын нэгдсэн санд бүртгэх үйл ажиллагааг 4 дүгээр хавсралтад заасны дагуу дараах үе шаттайгаар хэмжил зүйн төв байгууллага зохион байгуулж, хэрэгжилтэд нь хяналт тавина.

1. **Загварын туршилт хийлгэх хүсэлт гаргах, түүнд дүн шинжилгээ хийх** 
   1. Хэмжих хэрэгслийн үйлдвэрлэл, импортын нийлүүлэлт, худалдаа, гэрээт борлуулалт эрхлэх аж ахуйн нэгж, байгууллага нь /цаашид хүсэлт гаргагч гэх/ тухайн хэмжих хэрэгслийн загварыг туршилтад хамруулах хүсэлтээ энэхүү журмын 1 дүгээр хавсралтад заасан өргөдлийн маягтын дагуу гаргаж, дараах баримт бичиг, материалыг монгол хэл дээр бүрдүүлэн, хэмжих хэрэгслийн 3 хүртэлх ширхэг загварын хамт Хэмжил зүйн төв байгууллагад ирүүлнэ. Үүнд:

* хэмжих хэрэгслийн бүтэц, зохион байгуулалт, хэмжил зүйн ба техникийн үзүүлэлт, ажиллах зарчим, угсралт, холболтын бүдүүвч зураг, технологийн заавар зэргийг багтаасан техникийн баримт бичиг;
* хэмжих хэрэгсэлд хийх техник үйлчилгээ, суурилуулалт, угсралт, засвар тохируулгын талаарх мэдээлэл, гарын авлага эсвэл заавар;
* хэмжих хэрэгслийн ашиглалт, хадгалалтын талаарх хэрэглэгчид зориулсан гарын авлага бүхий баримт бичиг;
* Хууль эрхийн хэмжил зүйн олон улсын ба бүс нутгийн байгууллагын болон үйлдвэрлэгч орны хэмжил зүйн үндэсний байгууллагын эсвэл эрх бүхий үйлдвэрлэгчийн загварын туршилтын үр дүн, протокол тайлан, загварын баталгааны хүчин төгөлдөр гэрчилгээ, түүний баталгаат хуулбар;
* хэмжих хэрэгслийн програм хангамж (install), тоолуурын мэдээлэл дамжуулах протокол тайлан (communication protocol), програм хангамжийн эх үүсвэр бүхий код (source code) зэргийг цаас болон CD хэлбэрээр ирүүлнэ.
* хэмжих хэрэгслийн 4 талаас авсан, задаргаа бүхий фото зураг;
* үйлдвэрлэгчийн танилцуулга;
* хүсэлт гаргагч байгууллагын танилцуулга, хэмжил зүйн үйл ажиллагаа эрхэлж байгаа талаарх мэдээлэл;

**Тайлбар1**: Ус ба цахилгааны тоолуур, худалдааны электрон жин, таксиметр, хурд хэмжигчийн загвар батлагдсан тохиолдолд 1 ш хэмжих хэрэгслийг холбогдох хэмжлийн лабораторийн архивт тухайн загварын баталгааны хугацаа дуусгавар болох хүртэлх хугацаанд хадгалуулна.

* 1. Хүсэлт гаргагч загварын туршилт хийлгэх өргөдлийг хэмжил зүйн төв байгууллагын сайтад байршуулсан хэмжил зүйн мэдээллийн улсын нэгдсэн санд хандан цахим хэлбэрээр бүрдүүлж болно.
  2. Туршилт хийх эрх бүхий байгууллага хүсэлт гаргагчаас ирүүлсэн өргөдөл, баримт бичгүүдтэй танилцаж, тэдгээрт анхдагч үзлэг хийх ба шаардлага хангаагүй дутуу өргөдөл баримт бичгүүдийг тухайн байгууллагад буцааж хүргүүлэх ба бүрдүүлж авна.

1. **Хэмжих хэрэгслийн загварын туршилт хийх үйл явц** 
   1. Монгол Улсын Хэмжил зүйн тухай хуульд зааснаар улсын хэмжээнд хэмжил зүйн төв байгууллага хуулийн 8.1-д заасан үйл ажиллагаанд, холбогдох салбарын хүрээнд хэмжил зүйн мэргэжлийн байгууллага 8.1.1-8.1.4-т заасан үйл ажиллагаанд ашиглах хэмжих хэрэгсэлд загварын туршилтыг хийж гүйцэтгэнэ.
   2. Хүсэлт гаргагч байгууллагын өргөдөл, баримт бичгүүд шаардлага хангасан тохиолдолд хэмжих хэрэгслийн загварын туршилт хийх ажлын хэсгийг энэ журмын 4.1-д заасан туршилт хийх эрх бүхий байгууллагын холбогдох нэгжийн даргын удирдамжаар байгуулна.
   3. Ажлын хэсэг өргөдөл, баримт бичгүүдтэй танилцаж, баримт бичгийн үзлэг хийх ба нэмэлт материал баримт бичгүүд шаардлагатай тохиолдолд аж ахуйн нэгж, байгууллагад мэдэгдэж, бүрдүүлж авна.
   4. Ажлын хэсэг хөтөлбөр, “Хэмжих хэрэгслийн загварыг турших, батлах, түүний хэрэгжилтийг хангах гэрээ”-ний төслийг 2 хувь үйлдэн ажлын 5 өдөрт багтаан хүсэлт гаргасан байгууллагад хүргүүлнэ (6 дугаар хавсралт). Гэрээнд хэмжих хэрэгслийн програм хангамжийн нууцлалыг хамгаалах, хадгалах, загвар нь батлагдсан хэмжих хэрэгслэлд загварын таних лого тэмдэг хэрэглүүлэх талаар заалтыг тусгасан байна.
   5. Хэмжил зүйн эрх бүхий байгуулага болон хүсэлт гаргагч аж ахуйн нэгж, байгууллага туршилтын хөтөлбөр, гэрээний нөхцлийг харилцан хүлээн зөвшөөрч, тэдгээрт гарын үсэг зурж баталгаажуулснаар загварын туршилтыг эхлүүлнэ.
   6. Туршилт хийх ажлын хэсэг хэмжих хэрэгслийн загварын туршилтыг батлагдсан хөтөлбөр, холбогдох стандартын дагуу хийж гүйцэтгэхээс гадна загварын туршилт гүйцэтгэлийн үнэлгээний хуудас (2 дугаар хавсралт)-ыг бөглөж тухайн хэмжих хэрэгслийн хэмжил зүйн болоод техникийн үзүүлэлтэд нийцүүлэн туршилт хийх төрөл, цэгийг тодорхойлох, монгол орны нөхцөл, шаардлагад тохирч байгаа эсэхийг шалгаж туршина. Програм хангамж бүхий хэмжих хэрэгслийн загварын туршилтыг MNS OIML D31 стандартын дагуу гүйцэтгэнэ.
   7. Өмнө нь туршилтад орж байгаагүй, орчин үеийн, шинэ, дэвшилтэт технологиор үйлдвэрлэсэн хэмжих хэрэгслийн загварын туршилтыг хэмжил зүйн байгууллагад явуулах техникийн болон боловсон хүчний хувьд боломжгүй нөхцөлд хэмжил зүйн мэргэжлийн байгууллага эсвэл их дээд сургуулийн лаборатори, үйлдвэрлэгчийн эталон тоног төхөөрөмж, мэргэжлийн бэлтгэгдсэн боловсон хүчинг ашиглан явуулж болно. Энэ тохиолдолд тухайн байгууллагад ашиглаж байгаа эталон тоног төхөөрөмж нь шалгалт тохируулгад хамрагдаж, нэгж дамжуулалт хангагдсан байна.
2. **Загварын туршилтын үр дүнг хүлээн зөвшөөрөх**
   1. Худалдаан дахь саад тотгорыг багасгах, бизнесийг дэмжих, хэрэглэгчийн эрх ашгийг хамгаалах зорилгоор импортоор нийлүүлэх хэмжих хэрэгсэлд дараах эрх бүхий байгууллагаас загварыг баталж, гэрчилгээ олгосон тохиолдолд загварын туршилтыг давтан хийхгүйгээр загварын туршилт, баталгааны үр дүнг шууд хүлээн зөвшөөрнө. Үүнд:

* Хууль эрхийн хэмжил зүйн олон улсын байгууллага/OIML/;
* Хууль эрхийн хэмжил зүйн олон улсын байгууллага/OIML/-аас эрх авсан хэмжил зүйн байгууллага, үйлдвэрлэгч;
* хэмжил зүйн төв байгууллагатай загварын туршилтын үр дүнг харилцан хүлээн зөвшөөрөх талаар хоёр талт болон бүс нутаг, олон улсын хэлэлцээрт гарын үсэг зурсан гадаад орны хэмжил зүйн байгууллага г.м.
  1. Энэ журмын 5.1-д заасан нөхцөл, шаардлагатай хангасан тохиолдолд хэмжил зүйн төв байгууллагын загварын туршилт хариуцсан мэргэжилтэн, эрх бүхий байгууллагын холбогдох лабораторийн саналыг үндэслэн тухайн хэмжих хэрэгслийн загварын туршилтын үр дүнг шууд хүлээн зөвшөөрөх талаар санал, дүгнэлт боловсруулж гаргана.
  2. Загварын туршилтын үр дүнг шууд хүлээн зөвшөөрөх талаарх санал, дүгнэлтийг Хэмжил зүйн төв байгууллагын холбогдох нэгжийн дарга хянаж, Хэмжил зүйн төв байгууллагын даргын тушаалаар хэмжих хэрэгслийн загварын туршилт, баталгааны үр дүнг шууд хүлээн зөвшөөрч хэмжил зүйн мэдээллийн улсын нэгдсэн санд бүртгэж, загварын баталгааны гэрчилгээ олгох эцсийн шийдвэр гарна.

1. **Загварын туршилтын үр дүн, тайлан, шийдвэр гаргах**

* 1. Хэмжих хэрэгслийн загварын туршилт гүйцэтгэсний дараа ажлын хэсэг туршилтын үр дүн, тайланг дүгнэлт, зөвлөмжийн хамт энэхүү журмын 3 дугаар хавсралтад заасан маягтын дагуу гаргана.
  2. Загварын туршилт хийсэн ажлын хэсгийн туршилтын үр дүн, тайланг Хэмжил зүйн төв байгууллагын холбогдох нэгжийн дарга хянаж, Хэмжил зүйн Зөвлөлийн хуралдаанаар хэлэлцүүлэн шийдвэрлүүлнэ.
  3. Хэмжил зүйн зөвлөлийн хурлын шийдвэрийг үндэслэн гаргасан Хэмжил зүйн төв байгууллагын даргын тушаалаар хэмжих хэрэгслийн загварыг баталж, хэмжил зүйн мэдээллийн улсын нэгдсэн санд бүртгэж, загварын баталгааны гэрчилгээ олгох эцсийн шийдвэр гарна.
  4. Загварын туршилттай холбогдон гарсан шийдвэрийг тайлан, дүгнэлт, зөвлөмжийн хамт хүсэлт гаргагч байгууллагад туршилт дууссаны дараа ажлын 3 өдөрт багтаан танилцуулна.
  5. Загварыг баталсан гэрчилгээний хүчинтэй хугацааг 5 хүртэл жилээр тогтооно.
  6. Загварын туршилтаар хэмжих хэрэгслийн хэмжил зүйн ба техникийн үзүүлэлт холбогдох стандартын шаардлага хангахгүй, үр дүн нь тэнцээгүй талаар дүгнэлт тайлан гарсан тохиолдолд хүсэлт гаргагчид албан ёсоор мэдэгдэнэ.

**Тайлбар 2**: Загварын туршилтын хүсэлт хүлээн авснаас хойш ажлын 5 өдөрт багтаан туршилтыг эхлүүлэх ба Хэмжил зүйн зөвлөлийн хурлаар хэлэлцүүлэн хэмжил зүйн төв байгууллагын даргын тушаал гарсны дараа загварын баталгааны гэрчилгээг хүсэлт гаргасан аж ахуйн нэгжид ажлын 3 өдөрт багтаан олгоно.

1. **Хэмжих хэрэгслийн баталсан загварт давтан туршилт хийх**
   1. Хэмжих хэрэгслийн өмнө нь батлагдсан загварыг дараах тохиолдолд давтан туршина. Үүнд:

* үйлдвэрлэж байгаа буюу импортоор нийлүүлж байгаа хэмжих хэрэгслийн чанар байдлын талаар хэрэглэгчээс гаргасан гомдол, эрх бүхий хэмжил зүйн болон хяналтын байгууллагаас ирүүлсэн мэдээлэл;
* хэмжих хэрэгслийн хийц, загвар, үйлдвэрлэлийн технологийн горимд уг хэмжих хэрэгслийн хэмжил зүйн нормчлогдсон үзүүлэлтэд нөлөөлж болохуйц өөрчлөлт орсон гэх мэт.
  1. Баталсан загварын давтан туршилт хийлгэх хүсэлт гаргагч аж ахуйн нэгж, байгууллага нь энэхүү журмын 3.1 дэх хэсэгт заасан материалаас гадна хэрэглэгчээс гарсан гомдол, хэмжил зүйн болон хяналтын байгууллагаас ирүүлсэн мэдээлэл, хэмжих хэрэгслийн хийц, загварт орсон өөрчлөлтийн тухай тайлбарыг ирүүлсэн байна.
  2. Загварын давтан туршилтыг энэхүү журмын 3 дугаар бүлэгт заасны дагуу явуулж, туршилтын үр дүн, дүгнэлт тайланг гаргана.
  3. Давтан туршилтаар тэнцсэн дараах төрлийн хэмжих хэрэгслийн загварыг баталсан гэрчилгээг хугацаагүй олгох ба ээлжит ба магадлан баталгаажуулалт хийх, төрийн хяналт явуулах замаар хэмжил зүйн хяналт шалгалтад хамруулна.
* автоцистерн;
* шатахуун түгээгүүр;
* жижиглэнгийн худалдааны электрон ба механик жин, авто пүү,
* хүн мал эмнэлгийн термометр, цусны даралтын аппарат
* төрөл бүрийн метр/модон болон төмөр/.
* туузан метр /модон болон төмөр/ сүмбэнметр
* нивелир, нивелирийн рейк
* цахилгаан оптик багажнууд, лазер метр

1. **Загварын туршилтын үр дүн, загварын баталгааны хугацааг сунгах**
   1. Загварын баталгааны гэрчилгээ сунгах тухай хүсэлтийг хэмжил зүйн төв байгууллагад анх хүсэлт гаргагч, эсвэл тухайн хэмжих хэрэгслийг хэрэглэгч байгууллага буюу сонирхогч бусад тал гаргаж болно.
   2. Хэрэв загварын баталгааны гэрчилгээний хугацаа дуусгавар болох үед энэ журмын 7.1-д заасан нөхцөл, байдал илрээгүй тохиолдолд давтан туршилт явуулахгүйгээр Хэмжил зүйн төв байгууллагын даргын тушаалаар гэрчилгээг 10 жилийн хугацаагаар сунгана.
   3. Хэмжил зүйн төв байгууллага нь давтан туршилтаар тэнцэж, загварын баталгааны хугацааг сунгасан гэрчилгээ олгох бөгөөд энэ тохиолдолд тухайн хэмжих хэрэгслийн загварын хэмжил зүйн мэдээллийн улсын нэгдсэн сан дах бүртгэлд өөрчлөлт орохгүй байна.
2. **Хэмжих хэрэгслийн загварын баталгааны тэмдэг** 
   1. Хэмжих хэрэгслийн загварын баталгааны таних лого тэмдэгний /цаашид “загварын тэмдэг” гэх/ загвар хэмжээг 5 дугаар хавсралтад үзүүлсэн загвартай байна. Загварын тэмдгийн дэвсгэр өнгө нь цагаан (C 100%, M 060%, Y 000%, K 000%), ~~З~~ үсэг болон тооны өнгө нь хар хөх (C 000%, M 015%, Y 100%, K 000%) өнгөтэй байна. Загварын тэмдгийг загварын дагуу томруулах буюу багасган хэрэглэж болох ба 1:1.5-ийн харьцаатай байна.
   2. Хэрэглэгчид таних боломж олгох зорилгоор хэмжил зүйн төв байгууллагаас олгосон хэмжих хэрэгслийн загварын баталгааны тэмдгийг хэмжих хэрэгслийн загвар нь батлагдаж, хэмжил зүйн мэдээллийн улсын нэгдсэн санд бүртгэж, гэрчилгээ олгогдсон хэмжих хэрэгсэлд үйлдвэрлэгчээс хэмжих хэрэгслийн нүүрэн талд байрлуулж импортоор оруулж ирнэ.
   3. Загварын баталгааны тэмдгийг тухайн хэмжих хэрэгслийн загвар нь батлагдаж, хэмжил зүйн мэдээллийн улсын нэгдсэн санд шинээр бүртгэгдэх үед 1 удаа хэмжил зүйн төв байгууллагаас хүсэлт гаргагчид олгоно.
   4. Загварын баталгааны тэмдэг хэрэглэх төлбөртэй байна.
   5. Хэмжил зүйн төв байгууллага нь загварын тэмдгийг хэвлэл мэдээлэл, гэрчилгээ, баримт бичиг, албан бичиг, сурталчилгаа, электрон баримт бичиг, цахим хуудсанд хэрэглэж болно.
   6. Загварын тэмдгийн эзэмшигч нь Хэмжил зүйн төв байгууллага байх ба хүсэлт гаргагч нь зөвхөн загварын баталгааны гэрчилгээний хүчинтэй хугацаанд хэрэглэх эрхтэй.
   7. Хэмжил зүйн мэдээллийн улсын нэгдсэн санд бүртгэж, гэрчилгээ олгогдсон хэмжих хэрэгслийн бүртгэлийг түдгэлзүүлсэн, цуцалсан, гэрчилгээний хугацаа дууссан тохиолдолд загварын тэмдэг хэрэглэхийг хориглоно.
3. **Хэмжих хэрэгслийг хэмжил зүйн мэдээллийн улсын нэгдсэн санд бүртгэх, хасалт хийх**
   1. Загварын туршилтад тэнцсэн хэмжих хэрэгсэлд хэмжих хэрэгслийг үйлдвэрлэгчийн нэр, загвар, жагсаалтын шифр, тухайн загварыг хэмжил зүйн мэдээллийн улсын нэгдсэн санд бүртгэж байгаа дэс дугаар, бүртгэсэн тушаал шийдвэр, огноог багтаасан тэмдэглэгээ бүхий загварын баталгааны гэрчилгээ (6 дугаар хавсралтыг үзэх)-г олгож, хэмжил зүйн мэдээллийн улсын нэгдсэн сан (7 дугаар хавсралтыг үзэх)-д бүртгэнэ.
   2. Хэмжил зүйн зөвлөлийн хуралдааны дүгнэлт шийдвэрийг үндэслэсэн Хэмжил зүйн төв байгууллагын даргын шийдвэрээр дараах тохиолдолд хэмжих хэрэгслийн загварын туршилтын гэрчилгээг хүчингүй болгож, Хэмжил зүйн мэдээллийн улсын нэгдсэн сангийн бүртгэлээс хасна. Үүнд:

* энэ журмын 7 дугаар зүйлд заасан давтан туршилтаар хэмжих хэрэгслийн хэмжил зүйн болон техникийн үзүүлэлт шаардлага хангахгүй нь тогтоогдсон;
* хэмжих хэрэгслийг үйлдвэрлэгч, импортлогч, хэмжил зүйн үйл ажиллагаа эрхлэгч аж ахуйн нэгж, байгууллага, хэрэглэгчийн хүсэлтээр хийгдсэн магадлан шалгах баталгаажуулалтаар тухайн хэмжих хэрэгсэл шаардлага хангахгүй байгаа нь нотлогдсон;
* загварын баталгааны хугацаа дуусгавар болж, давтан туршилт хийгдээгүй гэм мэт.

1. **Бусад**
   1. Хэмжил зүйн төв байгууллагын загварын туршилт хариуцсан ажилтан загварыг турших, батлах үйл ажиллагааг бүхэлд нь зохион байгуулах бөгөөд дараах эрх үүрэгтэйгээр оролцоно. Үүнд:

* Хүсэлт гаргагчаас ирүүлсэн материалтай танилцаж, шаардлагатай нэмэлт материалыг бүрдүүлэх, холбогдох лаборатори, мэргэжлийн ажилтанг мэдээллээр хангах;
* загварын туршилтын гэрээ байгуулах ажлыг зохион байгуулах;
* ажлын хэсэг томилуулах, үйл ажиллагаанд хяналт тавих;
* загварын туршилтын үр дүнг хүлээн зөвшөөрөх болон сунгах тухай санал, дүгнэлт гаргах, хэмжил зүйн төв байгууллагын даргын шийдвэр гаргуулах;
* хэмжих хэрэгслийг Хэмжил зүйн мэдээллийн улсын нэгдсэн санд бүртгэх, түүнд нэмэлт өөрчлөлт оруулах;
* загварын туршилт, баталгааны талаар хэрэглэгчид заавар зөвлөгөө, танилцуулга мэдээлэл өгөх;
* хэмжих хэрэгслийн загварыг турших, батлах үйл ажиллагаанд болон байгуулсан гэрээний биелэлтэд хяналт тавих.
  1. Шударга ёсны болон ашиг сонирхлын мэдэгдлийг ажлын хэсэгт орсон гишүүн бүр бөглөж шаардлагатай тохиолдолд нэрээ татах гэх мэт.

* 1. Хэмжил зүйн тухай хуулийн 8 дугаар зүйлийн 8.1-д заасан үйл ажиллагаанд ашиглах хэмжих хэрэгсэл нь олон улс, үндэсний стандартад зааснаас гадна дараах шаардлагыг хангасан байна. Үүнд:
     1. Хэмжих хэрэгслийн гадна талд үйлдвэрлэсэн огноо тод, гаргацтай бичигдсэн байх;
     2. Хяналт, битүүмжлэлийн лац тавих, нууц код оруулах боломжтой байх;
     3. Гаднаас нөлөө үзүүлэх, тохиргоо хийх боломжийг хаасан битүүмжлэлтэй байх;
     4. Хэмжих хэрэгслийн загварын туршилттай холбоотой мэдээллийн нууцыг хадгалж, хамгаалагдсан байх.

ТӨГСӨВ.

Хавсралт 2

**Хэмжих хэрэгслийн загварын туршилт гүйцэтгэлийн үнэлгээний хуудас**

|  |  |  |
| --- | --- | --- |
| № | Үндсэн шаардлага | Хэмжих хэрэгсэл |
| 1 | Загварын нэр |  |
| 2 | Тип маяг |  |
| 3 | Серийн дугаар |  |
| 4 | Өнгө, загвар, дизайн |  |
| 5 | Нарийвчлалын анги |  |
| 6 | Зөвшөөрөгдөх хамгийн их алдаа |  |
| 7 | Ажиллах зарчим |  |
| 8 | Загварын онцлог |  |
| 9 | Загварын үндсэн материал |  |
| 10 | Загварын туршилт хийж гүйцэтгэх эталон төхөөрөмж |  |
| 11 | Лабораторийн орчны нөхцөл: |  |
| 12 | Эталон төхөөрөмжийн анги нарийвчлал |  |
| 13 | Тусдаа тооцоологч (заагч төхөөрөмжийг оруулаад) |  |
| 14 | Тусгаарлагдсан хэмжигч дамжуулагч (урсгалыг оруулаад) эсвэл дууны мэдрэгч) |  |
| 15 | Туршилтын нэмэлт электрон төхөөрөмж |  |
| 16 | Мэдээллийн нэмэлт электрон төхөөрөмж  дамжуулалт (тоолуурт байнга хавсаргасан) |  |
| 17 | Мэдээллийн нэмэлт электрон төхөөрөмж  дамжуулалт (тоолуурт түр хавсаргасан) |  |
| 18 | Программ хангамжтай эсэх |  |
| 19 | Программ хангамжийн ажиллах зарчим  / IT инженерийн санал, дүгнэлтийг шаардлагатай тохиолдолд хавсаргах/ |  |
| 20 | Тохируулгын код -1 |  |
| 21 | Тохируулгын код-2 |  |
| 22 | Тохиргоо хийсэн эсэх |  |
| 23 | Тухайн хэмжих хэрэгслийн үйлдвэрлэгчээс өгсөн баталгаат хугацаа |  |
| 24 | Загварын туршилт гүйцэтгэсэн ажлын хэсэг: |  |
| 25 | Дүгнэлт: | Тэнцсэн / Тэнцээгүй |
| 26 | Ажлын хэсэг:  /нэр, гарын үсэг/ |  |
| 27 | Туршилт гүйцэтгэсэн огноо: |  |